Az (EU) 2020/672 tanácsi rendelet 14. cikke szerinti jelentés a Covid19-világjárvány miatt felmerülő szükséghelyzeti munkanélküliségi kockázatokat mérséklő ideiglenes támogatást nyújtó európai eszközről (SURE) A SURE 18 hónap elteltével: harmadik féléves jelentés

Összefoglalás

Ez a dokumentum a szükséghelyzeti munkanélküliségi kockázatokat mérséklő ideiglenes támogatást nyújtó európai eszközről (SURE) készült harmadik féléves jelentés. Megerősíti az előző jelentésekben szereplő megállapításokat, és bemutatja az eszköz keretében eddig végrehajtott műveleteket és a források igénybevételét, továbbá áttekinti társadalmi-gazdasági hatásait. A SURE egy 100 milliárd EUR-s válságkezelő eszköz, amelyet az Európai Unió (EU) hozott létre azzal a céllal, hogy a Covid19-világjárvánnyal összefüggésben segítséget nyújtson a tagállamoknak a munkahelyek és a munkavállalói jövedelmek védelmében. A SURE egyben az uniós tagállamok szolidaritásának határozott megnyilvánulása: a tagállamok megállapodtak arról, hogy kétoldalú garanciák nyújtásával segítik az Uniót abban, hogy a tőkepiacokon igen kedvező feltételek mellett hozzájusson a SURE-hitelek finanszírozásához szükséges összegekhez.

A világjárvány társadalmi-gazdasági hatásainak kezelésére szolgáló, gyorsan bevezetett új eszköz

Az eszköz végrehajtása gyors és zökkenőmentes volt, és a SURE keretében nyújtott 94 milliárd EUR összegű pénzügyi támogatás csaknem egészét folyósították is 19 tagállamnak. A Bizottság az Unió által a világjárvány nyomán tett első válaszlépések részeként 2020. április 2-án terjesztette elő a SURE létrehozásáról szóló rendeletre irányuló javaslatot, majd a rendeletet a Tanács 2020. május 19-én fogadta el. A 100 milliárd EUR-s pénzügyi keretösszeg 2020. szeptember 22-én vált elérhetővé, miután valamennyi tagállam aláírta a garanciamegállapodásokat. A Bizottság a tagállamokkal szorosan együttműködve felgyorsította az eszköz végrehajtását. A nyújtott pénzügyi támogatás nagy részét mindössze hét hónap alatt, 2020 októbere és 2021 májusa között folyósították.

Az EU a SURE keretében a tagállamoknak nyújtandó pénzügyi támogatás finanszírozásához első alkalommal bocsátott ki szociális beruházási kötvényeket. A SURE-rendelet követelményein túlmenően a jelentés kiterjed az uniós SURE szociális beruházási kötvények keretdokumentuma szerinti releváns jelentéstételre is, és ismételten megerősíti, hogy a SURE-kiadások összhangban voltak az ENSZ fenntartható fejlődési céljaival.

A SURE kedvezményezett tagállamok általi folyamatos felhasználása

A jelentés megerősíti azt a korábbi becslést, hogy a SURE 2020-ban mintegy 31 millió emberre és 2,5 millió cégre terjedt ki. Ez a kedvezményezett tagállamokban a foglalkoztatottak összlétszámának közel 30 %-át és az összes vállalkozás egynegyedét jelenti. A SURE-támogatás elsődleges kedvezményezettjei a kisvállalkozások voltak. A leginkább támogatott ágazatok a nagy- és kiskereskedelem, a szálláshely-szolgáltatás és vendéglátás, valamint a feldolgozóipar voltak, míg számos tagállam célzott intézkedésekkel további ágazatokat is támogatott.

A SURE továbbra is biztosította a foglalkoztatottak védelmét a 2021. évi egyenetlen fellendülés során azzal, hogy mintegy 3 millió embernek és több mint 400 ezer vállalkozásnak nyújtott támogatást. A SURE keretében támogatható intézkedésekre fordított közkiadások továbbra is nagyjából a járványügyi helyzetet tükrözik. A világjárvány következő hullámainak eredményeként a SURE keretében 2021-ben történt összes közkiadás 3 milliárd EUR-val magasabbnak bizonyult az előző, 2021. júniusi jelentés idején vártnál. Bár a csökkentett munkaidős foglalkoztatás alkalmazása a 2020. évi csúcs óta csökkent, 2021-ben is jelentős maradt.

2022 januárjában az egyik tagállam további pénzügyi támogatásban részesült, míg egy másik tagállam a tanácsi végrehajtási határozatot további intézkedésekkel egészítette ki. Magyarország 147 millió EUR összegű kiegészítő támogatásban részesült a meglévő intézkedések meghosszabbítására és egy új intézkedés finanszírozására. Portugália eredeti tanácsi végrehajtási határozata három további intézkedés beillesztésével módosult, lehetővé téve Portugália számára, hogy a 2020 szeptemberében már odaítélt pénzügyi támogatás teljes összegét felhasználja.

Mostanra a SURE keretében tervezett összes közkiadás szinte teljes egészében megvalósult. Jelenleg a SURE keretében támogatható intézkedésekre fordított összes közkiadás várhatóan eléri a 118 milliárd EUR-t. Ez jóval meghaladja az odaítélt pénzügyi támogatás teljes összegét (94 milliárd EUR), mivel számos tagállam a kért pénzügyi támogatásnál többet költött vagy tervez költeni támogatható intézkedésekre. Ez azt mutatja, hogy a SURE által támogatott intézkedések nagy jelentőséggel bírnak a tagállamok szempontjából. A SURE keretében támogatható intézkedésekre fordított összes közkiadás több mint felét a csökkentett munkaidős foglalkoztatásra fordítják. Az egészségügyi vonatkozású kiadások – amelyek az összes kiadásnak csak 5 %-át teszik ki – kiegészítő jellege ismét megerősítést nyert.

A SURE keretében nyújtott pénzügyi támogatás felhasználási szintje a tagállamok túlnyomó többsége esetében magas. Csak egy tagállamban maradt nagyon alacsony, egy másikban pedig szorosan nyomon követik. Romániában az első és a második jelentésben azonosított jelentős felhasználási rés – a Tanács által odaítélt összeg háromnegyede – lényegében változatlan maradt. Lengyelországban a SURE keretében támogatható intézkedésekre fordított kiadások vártnál alacsonyabb szintje miatt mutatkozik mérsékelt felhasználási rés , míg a második jelentéshez használt nemzeti jelentésben nem azonosítottak felhasználási rést. Lengyelországban az összes kiadás nem éri el a Tanács által a SURE keretében odaítélt összeget, miközben továbbra is meghaladja a már folyósított összeget. A Portugáliában és Cipruson a második jelentésben azonosított felhasználási kockázat már nem jelent problémát.

A SURE hatásának aktualizált értékelése

Ez a jelentés megerősíti az előző jelentés azon becslését, hogy a szakpolitikai támogatási intézkedések – köztük a SURE – 2020-ban ténylegesen megakadályozták 1,5 millió ember munkanélkülivé válását. A kedvezményezett tagállamokban a munkanélküliség növekedése 2020-ban a gazdasági teljesítmény jelentős visszaesése ellenére mérsékelt, és a vártnál jelentősen alacsonyabb volt. Ez úgy valósult meg, hogy a cégekben megtartották az alkalmazottaikat, az önfoglalkoztatók tevékenységét pedig fenntartották. További tényezőként a SURE hozzájárult az általános bizalom növeléséhez is az egész EU-ban, amit egy közelmúltbeli Eurobarométer felmérés is megerősített, amelyben a SURE széles körű támogatást kapott az uniós polgároktól. Amint az a második féléves jelentésben szerepelt, a SURE eszközön keresztül kapott pénzügyi támogatás révén a tagállamok a becslések szerint összesen 8,2 milliárd EUR kamatmegtakarítást is elértek.

Ami a jövőt illeti, a világjárvány első két évében a foglalkoztatás védelme a korábbi válságok utáninál gyorsabb helyreállítást segített elő. 2022-ben a fellendülés az előrejelzések szerint több mint ellensúlyozza a Covid19-válság során bekövetkezett GDP-csökkenést, jelentősen túlteljesítve a globális pénzügyi válságot és az euróövezeti válságot követő fellendülés ütemét, amikor a GDP két évvel ezek kitörése után is még jóval a válság előtti szint alatt maradt. A SURE ehhez olyan rendszerek finanszírozásával járult hozzá, amelyek lehetővé teszik a vállalkozások számára a munkavállalók és a készségek megtartását, és megkönnyítik az önfoglalkoztatók számára a tevékenységük újrakezdését.

A rendkívüli körülmények folytatódása indokolja a SURE fenntartását

A gazdasági kilátásokat továbbra is nagy bizonytalanság övezi, tekintettel a világjárvány kiszámíthatatlan jellegére – amellyel szemben létrehozták a SURE eszközt – és a változó ukrajnai geopolitikai helyzetre. A legtöbb uniós tagállam elkerülte a járvány megfékezésére irányuló, széles körű, szigorú intézkedések újbóli bevezetését a tél folyamán és az omikron-hullám alatt, bár egyes ágazatokat továbbra is különösen súlyosan érintettek a korlátozások. A vírus és a lehetséges új variánsok körüli bizonytalanság továbbra is magas. A növekedés 2021-ben kibontakozó lendülete az év végén lelassult, és Ukrajna inváziója fokozta a gazdasági bizonytalanságot.

A világjárvány hatásainak enyhítésére irányuló szakpolitikai intézkedések egyre inkább a helyreállítás elősegítésére irányultak, és azokat a Helyreállítási és Rezilienciaépítési Eszköz támogatta. Mivel a SURE 2022. december 31-ig létezik, és jelenleg 5,6 milliárd EUR még mindig rendelkezésre áll, az eszköz keretében továbbra is nyújtható pénzügyi támogatás a Covid19-világjárvány által okozott súlyos gazdasági zavarok kezelésére.

A nemzeti ellenőrzési és kontrollrendszerekre vonatkozó információ

A jelentés bevezeti a tagállamok által a SURE-rendeletnek megfelelően bejelentett nemzeti ellenőrzési és kontrollrendszerek vizsgálatát a SURE keretében nyújtott pénzügyi támogatással való visszaélés megelőzése érdekében. A Bizottság kontrollrendszereitől függetlenül a tagállamoknak a SURE-rendelettel és a kétoldalú hitelmegállapodásokkal összhangban biztosítaniuk kell a források megfelelő nemzeti szintű felhasználását, meg kell előzniük a szabálytalanságokat és a csalásokat, valamint vissza kell fizettetniük a jogellenesen felhasznált pénzeszközöket. Annak biztosítása érdekében, hogy a tagállamok rendelkezzenek az e kötelezettség teljesítéséhez szükséges rendszerekkel, a Bizottság felkérte a tagállamokat, hogy szolgáltassanak információkat a SURE szempontjából releváns nemzeti kontroll- és ellenőrzési rendszerekről. Ez a jelentés összefoglalja az összes kedvezményezett tagállam által jelentett információkat.